(1621) Refereyn .ALsmen eens ouerpeyst Godts wonderwercken al , Die dagelijckx geschien hier in dit aertsche dal , Soo machmen wel te recht hier in verwondert wesen , Want d ' alderminste daet van menich groot getal Mach van ons nimmermeer te recht worden gepresen , Aensiet de blomkens schoon seer lustich wt - gelesen , Haer blinckende coleur en haren reuck van cracht , Aenschout de cruyden reyn , die menich mensch genesen , Want door haer heylsaemheyt wort alle pijn versacht , Nochtans sy werden wt der aerden voort - gebracht , Die swaert en leelijck is , en vuyl om te betreden , Die reuck noch smaeck en heeft , en luttel is geacht , Om haerder grouicheyt en onbequame seden , Sy geeft den soeten geur en alle schoonicheden , Die in haer niet en sijn , soo elck wel can bespien , Dus machmen seggen wel hierom met groote reden , Groot sijn de wercken Godts , die dagelijckx geschien .SIet van een saeyken cleen wast eenen grooten boom , Daer menich vogel wilt op nestelt sonder schroom , Want door sijn groote hoocht en mach haer niemãt crinck ẽ , Den tijt die hy op - wast , en schijnt maer eenen droom , Als hy geleden is voor lieden die ' t gedincken , Siet die fonteynen claer , haer wateren die blincken Gelijck een criestalijn , sy sijn van smake soet , Nochtans sy comen wt de soute zee om drincken , Heel tegen de natuer door d ' aerde opgevloet , Siet hoe de soute zee veel soete vissen voet , Daer sy de werelt wijt doorspijst in alle weghen , Siet oock de groote daet , die een cleen bieken doet , Het welck tot ons profijt seer neerstich is geneghen , Het gheeft in oueruloet al door des heeren seghen Soet honich ende was , voor ons en alle lien , Siet oock wat neersticheyt in ' t mierken is geleghen , Groot sijn de wercken Godts , die dagelijckx geschien .